Folketinget har taget fat på at hæve folkepensionsalderen til 68 år – men først fra 2030. Det betyder, at alle, der når at fylde 53 i år, kan gå på folkepension som 67-årig, mens ham eller hende, der fylder 53 på den første dag i 2016, må vente til de fylder 68 år med at hæve folkepension.

Det er en næsten 10 år gammel aftale, som Folketinget i fredags tog initiativ til at gøre til lov. I Velfærdsaftalen fra 2006 blev det kort fortalt aftalt at hæve folkepensionsalderen i takt med, at middellevealderen stiger.

»Det er vigtigt, at der ikke bliver sat spørgsmålstegn ved at hæve folkepensionsalderen«, sagde beskæftigelsesminister Jørn Neergaard Larsen (V), da han rundede førstebehandlingen af lovforslaget af.